ஆனால் இதைஒட்டி இலக்கிய வாசிப்பு பெருகியதென்பதே உண்மை. தொண்ணூறுகள் வரை இலக்கியப்புனைவுகள் ஒருவருடத்தில் பத்துப் பதினைந்து நூல்களே வெளிவரும். அவையும் 600 பிரதிகளே அச்சிடப்படும். [க்ரியா போன்றவை 300 பிரதிகளே அச்சிட்டன] 400 பிரதிகள் நூலகம் போகும். மீதி 200 பிரதிகள் விற்க ஐந்து வருடம் ஆகும். லா ச ரா , தி ஜா போன்ற நட்சத்திரங்களுக்கே இந்தக்கதிதான். அன்றுவெளிவந்த நூல்கள் எத்தனை வருடங்களுக்கு ஒருமுறை மறு அச்சு வந்தன என்று பார்த்தால் இது தெரியும். பல முக்கியமான நூல்கள் முதல்பதிப்பு முடிய எட்டு பத்து வருடங்களாகியிருக்கின்றன.